Bent Bøgsted (DF), 2011-12-19:
Tak, formand.
Det lovforslag, vi andenbehandler her, er simpelt hen så torskedumt, som det overhovedet kan blive, og det er ufatteligt, at en rød regering støtter Enhedslisten og vil gå ud og pålægge virksomheder store afgifter, der koster arbejdspladser i produktionen.
Skatteministeren ved udmærket, hvordan debatten har været i Nordjylland, for han har jo svaret på et spørgsmål fra Fynbo Foods i Nordjylland, men der er rigtig mange produktionsvirksomheder, der får så store afgiftsstigninger, at varerne ude i butikkerne kommer til at koste hr. og fru Jensen rigtig mange penge.
Der kommer store stigninger, bl.a. stiger prisen i butikken på et lille glas marmelade på 400 g fra 9,95 kr. til 15,95 kr.
Og alle kender de her marmeladebøtter, de blå spande med 1 kg i, og her er der cirka en fordobling af købsprisen i butikkerne.
Det er det, den røde regering pålægger hr. og fru Jensen, når de skal ud at købe ind.
Prisen på alle produkter, der er sukker i, får en kraftig stigning – selv prisen på asier, som man normalt regner for at være et surprodukt, får en stigning.
Så siger skatteministeren – godt nok i et svar på et spørgsmål – at det først skal fastlægges i 2012, hvordan afgrænsningen af afgiftsgrundlaget foretages mest hensigtsmæssigt.
Men der står direkte i lovforslaget, at sukkerafgiften stiger til 23,75 kr. pr. kg på varer, hvis indhold af tilsat sukker overstiger 0,5 g pr. 100 g.
Hvordan kan man vedtage et lovforslag og så sige, at det skal have den stigning, og så bagefter sige i et svar til Fynbo Foods, at man fastsætter afgiftsgrundlaget i 2012?
Jeg vil da garantere for, at regeringen har indregnet det provenu i deres planlægning af finansloven, og at skatteministeren kommer til at stå med røde ører – men det passer selvfølgelig godt til en rød regering – når skatteministeren bagefter skal ud at forklare, at de danske lønmodtagere ude i produktionsvirksomhederne mister deres job, fordi virksomhederne ikke kan konkurrere i forhold til udenlandske varer.
Det er simpelt hen hul i hovedet at gøre det her.
Og det er en rød regering; der er ikke en eneste af deres vælgere, der havde forventet det, dengang de satte krydset i stemmeboksen ved folketingsvalget.
Og Enhedslisten kommer til at stå med det helt store ansvar for det her, for de støtter den røde regering.
Jeg ved ikke, hvem der har tromlet det her igennem – om det er Radikale, Socialdemokratiet eller SF.
Jeg er mere tilbøjelig til at tro, at det er Enhedslisten, der har tromlet de her store afgiftsstigninger igennem.
Men det er simpelt hen smaskhamrende dumt.
Nu skal man passe på, hvad man siger herinde, men altså, det er lige før, man måske skulle have mundkurv på, når man står heroppe, for ikke at gå for vidt.
Den røde regering får meget, meget besvær med at forklare deres vælgere, hvorfor det er sådan, at der, når de skal ud at købe ind til jul – eller til jul næste år bliver det først – er kommet store stigninger på de dagligvarer, de skal have købt ind.
Og det kan godt være, at der ikke er nogen i rød blok, der forstår den kritik, for de henviser til, at det drejer sig om sundhed, men hvad betyder det, at man er så sund, at man bliver 100 år, hvis der ikke er nogen job?
Det er den situation, man står i, og så kalder man sig et arbejderparti – vorherre bevares!